《二更大风雨放舟自甬江下浃口》
清代·姚燮

张帆如劲弓，寸心与为矢。一发不及的，在空势不止。

崩沙声过山，低欲我舟委。微命呼吸持，舟已转江觜。

沈寒天所泄，怨者但訾水。天水寒拒迎，鸥毛独无毁。

我舟轻过鸥，能夺众隘诡。区区三折江，直作池沼视。

我吟篇未终，我舟岸已抵。咄嗟破浪游，几人乐忘死？

纵此投大溟，瞬息当万里。可惜蓬莱田，而今种荆杞。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。